Si Virchow nag'adal nin medisina sa Friedrich Wilhelm University sa irarom nin pagmato ni Johannes Peter Müller. Manta siya nagtatrabaho sa ospital nin Charité, an mga imbestigasyon niya sa epidemyang 1847–1848 na tipus duman sa Upper Silesia iyo an nagin pundasyon kan salud publiko sa Alemanya, asin iyo an  nagsemento kan karera niya sa politika. Sa saiyang mga nanuparan, an sabi niya an "An Medisina syensiang sosyal, asin an politika mayong iba kundi lapagap na pagbubulong". An partisipasyon niya sa  Rebolusyon nin 1848 nagresulta sa pagpatalsik saiya sa Charité sunod na taon. Dangan kaidto siya nagpublikar nin peryodiko Die Medizinische Reform (The Medical Reform). Siya nagpwesto bilang enot na tukaw sa Pathological Anatomy sa University of Würzburg kan 1849. Pakalihis limang taon, an Charité pinabalik siya sa bagonng Institute for Pathology. Saiya man na katuwang-minukna an partido politikang Deutsche Fortschrittspartei, asin naelehir sa Prussian House of Representatives asin nakagana n in sarong pwesto sa Reichstag. An saiyang pagkontra sa polisya pinansya ni Otto von Bismarck nagresulta sa pag'angat nin duel saiya ni von Bismarck. Alagad siya nagsuporta sa mga kampanya ni von Bismark laban sa mga Katoliko, na an siring na kampanya inapod niyang Kulturkampf ("pagpakitusay kultural").